**LĪGUMS**

(Par Rīgas valstspilsētas pašvaldības policijas transportlīdzekļos uzstādīto audio/video iekārtu remontu, tehnisko apkopi un demontāžu)

*Rīgā,*

*Parakstīšanas datums ir pēdējā pievienotā droša elektroniskā paraksta un tā laika zīmoga datums*

**Rīgas valstspilsētas pašvaldības policija** (turpmāk **– Pasūtītājs**),tās priekšnieka p.i. **Andreja Aronova** personā, kurš rīkojas saskaņā ar Rīgas domes 2023. gada 30. augusta saistošo noteikumu Nr. RD-23-235-sn “Rīgas valstspilsētas pašvaldības nolikums” 74. punktu, Rīgas domes 2020. gada 6. augusta nolikumu Nr. 39 “Rīgas valstspilsētas pašvaldības policijas nolikums” 12. punktu un Rīgas domes 2024. gada 3. maija Rīkojumu Nr. RD-24-99-ip, no vienas puses, un

**SIA “Nolan”,** reģistrācijas Nr. 40103271751 (turpmāk – **Izpildītājs**), tās pilnvarnieces **[…]** personā, kura rīkojas, pamatojoties uz 2012. gada 28. decembra universālpilnvaras Nr. 5626 pamata, no otras puses,

bet katrs atsevišķi un abi kopā saukti – **Puses**,pamatojoties uz Pasūtītāja Administratīvās pārvaldes Inovatīvo tehnoloģiju grupas Galvenā speciālista 2024. gada 18. aprīļa ziņojumu Nr. RPP-24-638-dv, noslēdz šo līgumu (turpmāk - **Līgums**).

1. **Līguma priekšmets**

Pasūtītājs uzdod, bet Izpildītājs apņemas veikt Pasūtītāja transportlīdzekļos uzstādīto audio/video iekārtu remontu, tehnisko apkopi un demontāžu (turpmāk – **Pasūtījums**) saskaņā ar Līgumu un Līguma pielikumu “Tehniskā specifikācija–Finanšu piedāvājums” (turpmāk – **Pielikums**).

1. **Līguma summa un norēķinu kārtība**
	1. Pasūtītājs samaksā Izpildītājam par 1 (vienu) darba stundu remonta, tehniskās apkopes un demontāžas darbiem **EUR 45,00** (četrdesmit pieci *euro*, 00 centi) bez pievienotās vērtības nodokļa (turpmāk – **PVN**), atbilstoši Līguma Pielikumam.
	2. Līguma summa ir **EUR** **9 999,00** (deviņi tūkstoši deviņi simti deviņdesmit deviņi *euro,*00 centi). PVN 21% Līguma summai ir **EUR 2 099,79** (divi tūkstoši deviņdesmit deviņi *euro*, 79 centi). Kopējā Līguma summa ar PVN 21% ir **EUR 12 098,79 (divpadsmit tūkstoši deviņdesmit astoņi *euro*, 79 centi)**.
	3. Samaksa par Pasūtījuma izpildi tiek veikta pamatojoties uz Izpildītāja iesniegtu elektronisku rēķinu, kas sagatavots uz Pušu parakstīta Pasūtījuma pieņemšanas-nodošanas akta pamata. Pieņemšanas-nodošanas aktus no Pasūtītāja puses ir tiesīga parakstīt Līguma 10. sadaļā noradītā persona vai viņa pienākumu izpildītājs.
	4. Izpildītājs rēķina iesniegšanai izmanto Rīgas valstspilsētas pašvaldības portālu [www.eriga.lv](http://www.eriga.lv) (turpmāk – **elektroniskais rēķins**), norādot:

**Saņēmējs: Rīgas valstspilsētas pašvaldība;**

**Adrese: Rātslaukums 1, Rīga, LV-1050;**

**Reģistrācijas Nr.: 90011524360;**

**PVN reģ. Nr.: LV90011524360;**

**Banka: Luminor Bank AS Latvijas filiāle;**

**SWIFT kods: RIKOLV2X;**

**Konts: LV41RIKO0021800014010;**

**RD iestāde: Rīgas valstspilsētas pašvaldības policija;**

**RD iestādes adrese: Valērijas Seiles iela 12A, Rīga, LV-1019;**

**RD iestādes kods: 219.**

* 1. Elektroniskos rēķinus apmaksai Izpildītājs iesniedz Pasūtītājam, izvēloties vienu no sekojošiem rēķina piegādes veidiem:
		1. izveido programmatūru datu apmaiņai starp Izpildītāja norēķinu sistēmu un pašvaldības vienoto informācijas sistēmu (WEB API);
		2. augšupielādē rēķinu failus portālā [www.eriga.lv](http://www.eriga.lv), atbilstoši portālā [www.eriga.lv](http://www.eriga.lv), sadaļā “Rēķinu iesniegšana” norādītajai informācijai par failu augšupielādi XML formātā;
		3. izmanto manuālu rēķina informācijas ievades Web formu portālā http://[www.eriga.lv](http://www.eriga.lv), sadaļā „Rēķinu iesniegšana”.
	2. Līgumā noteiktā kārtībā iesniegts elektronisks rēķins nodrošina Pusēm elektroniskā rēķina izcelsmes autentiskumu un satura integritāti.
	3. Puses vienojas, ka elektroniskā rēķina apmaksa tiks veikta 14 (četrpadsmit) dienu laikā un termiņu skaita no dienas, kad Izpildītājs, atbilstoši pašvaldības portālā [www.eriga.lv](http://www.eriga.lv), sadaļā “Rēķinu iesniegšana” norādītajai informācijai par elektroniskā rēķina formātu, ir iesniedzis Pasūtītajam elektronisku rēķinu, ar nosacījumu, ka Izpildītājs ir iesniedzis pareizi, atbilstoši Līguma nosacījumiem, aizpildītu elektronisko rēķinu un Pasūtītājs to ir pieņēmis apmaksai.
	4. Izpildītājam ir pienākums pašvaldības portālā [www.eriga.lv](http://www.eriga.lv) sekot līdzi iesniegtā elektroniskā rēķina apstrādes statusam.
	5. Ja Izpildītājs ir iesniedzis nepareizi aizpildītu un/vai Līguma nosacījumiem neatbilstošu elektronisko rēķinu, Pasūtītājs šādu rēķinu apmaksai nepieņem un neakceptē. Izpildītājam ir pienākums iesniegt atkārtoti pareizi un Līguma nosacījumiem atbilstoši aizpildītu elektronisko rēķinu. Šādā situācijā, elektroniskā rēķina apmaksas termiņu skaita no dienas, kad Izpildītājs ir iesniedzis atkārtoto elektronisko rēķinu.
1. **Pasūtījuma izpildes kārtība, vieta un garantijas**
	1. Pasūtītājs nosūta Izpildītājam informāciju par nepieciešamību uzsākt Pasūtījuma izpildi uz Izpildītāja 10. sadaļā norādītiem elektroniskajiem saziņas līdzekļiem.
	2. Pēc informācijas par nepieciešamību uzsākt Pasūtījuma izpildi saņemšanas Izpildītājam 1 (vienas) darba dienas laikā jāpieņem transportlīdzeklis un jāuzsāk izpildīt Pasūtījums, nodrošinot, ka visus darbus, kas saistīti ar Pasūtījuma izpildi, veiks atbilstoši kvalificēti speciālisti.
	3. Pasūtītājs nodod transportlīdzekli Pasūtījuma izpildei Izpildītājam ar pieņemšanas-nodošanas aktu, kurā norādīts konkrētais transportlīdzeklis, tā komplektācija, veicamais Pasūtījums, darba apjoms, tajā esošās iekārtas un citas ziņas, kā arī norādīta vieta, kur Pasūtījuma izpildes laikā atradīsies transportlīdzeklis.
	4. Izpildītājs, Pasūtījuma izpildes laikā, bezmaksas nodrošina transportlīdzekļa atrašanos apsargājamā teritorijā vai nepiederošām personām nepieejamā telpā.
	5. Izpildītājam nav tiesību mainīt pieņemšanas-nodošanas aktā norādīto transportlīdzekļa atrašanās vietu bez Pasūtītāja rakstveida piekrišanas. Pasūtītājam ir tiesības brīvi, pēc saviem ieskatiem, jebkurā laikā ieiet transportlīdzekļa atrašanās vietā, lai pārbaudītu šī noteikuma izpildi.
	6. Pasūtījuma izpildes maksimālais termiņš ir 3 (trīs) darba dienas, ja nav nepieciešama rezerves daļu piegāde. Ja ir nepieciešama rezerves daļu piegāde Pasūtījuma izpildes maksimālais termiņš ir 13 (trīspadsmit) darba dienas.
	7. Līguma ietvaros sniedzamie pakalpojumi tiek pieņemti pēc to kvalitātes pārbaudes par ko tiek sastādīts pieņemšanas-nodošanas akts, ko paraksta abas Puses.
	8. Pasūtījums uzskatāms par izpildītu ar brīdi, kad Pasūtītājs ir parakstījis pieņemšanas-nodošanas aktu par Pasūtījuma izpildi.
	9. Izpildītājs ar šo Līgumu garantē sniegtajiem pakalpojumiem 12 (divpadsmit) mēnešu garantiju no pieņemšanas-nodošanas akta abpusējas parakstīšanas brīža, bet rezerves daļām 24 (divdesmit četru) mēnešu garantiju no pieņemšanas-nodošanas akta abpusējas parakstīšanas.
	10. Ja garantijas laikā tiek konstatēta veiktā Pasūtījuma neatbilstība Līguma nosacījumiem, Pasūtītājs sastāda aktu, kuru nodod Izpildītājam konstatēto trūkumu novēršanai. Pretenziju un trūkumu novēršanu Izpildītājs veic ne ilgāk kā 2 (divu) darba dienu laikā pēc pretenziju saņemšanas no Pasūtītāja vai vienojas ar Pasūtītāju par trūkumu novēršanas kārtību. Izpildītājs novērš trūkumus par saviem līdzekļiem.
2. **Pasūtītāja tiesības un pienākumi**
	1. Pasūtītāja pienākumi:
		1. ievērot Līgumā paredzēto norēķinu kārtību;
		2. par Pasūtījuma izpildes kvalitātes neatbilstību nekavējoties informēt Izpildītāju;
		3. pieņemt no Izpildītāja Līguma prasībām atbilstoši izpildītu Pasūtījumu.
	2. Pasūtītājam ir tiesības:
		1. saņemt Pasūtījuma izpildi Līgumā noteiktajā kārtībā;
		2. prasīt no Izpildītāja Pasūtījuma izpildes kvalitātes ievērošanu;
		3. brīvi, pēc saviem ieskatiem, jebkurā laikā ieiet transportlīdzekļa atrašanās vietā, lai kontrolētu Pasūtījuma izpildi;
		4. izbeigt Līgumu tajā paredzētajos gadījumos;
		5. prasīt no Izpildītāja līgumsoda samaksu Līgumā paredzētajos gadījumos, kā arī nodarīto zaudējumu atlīdzību pilnā apmērā.
3. **Izpildītāja tiesības un pienākumi**
	1. Izpildītāja pienākumi:
		1. veikt Pasūtījuma izpildi saskaņā ar Līguma noteikumiem;
		2. pēc Pasūtītāja pirmā pieprasījuma nodrošināt Pasūtījuma izpildes garantijas noteikumu piemērošanu;
		3. nekavējoties informēt Pasūtītāju, ja rodas šķēršļi līgumsaistību izpildei;
		4. atlīdzināt Pasūtītājam nodarītos zaudējumus un samaksāt līgumsodu, ja tādi tiek pieprasīti, atbilstoši Līguma noteikumiem.
		5. neizpaust Līguma izpildes gaitā saņemto informāciju trešajām personām.
	2. Izpildītājam ir tiesības:
		1. prasīt no Pasūtītāja pieņemt Līguma noteikumiem atbilstošu izpildītu Pasūtījumu;
		2. prasīt no Pasūtītāja pilnu norēķinu par izpildītu Pasūtījumu saskaņā ar Līguma noteikumiem.
4. **Pušu atbildība**
	1. Puses ir atbildīgas par savas darbības vai bezdarbības rezultātā otrai Pusei nodarītajiem zaudējumiem un atlīdzina tos pilnā apmērā.
	2. Izpildītājs ir atbildīgs par Pasūtījuma izpildes termiņu ievērošanu un kavējuma gadījumā Pasūtītājs ir tiesīgs prasīt no Izpildītāja līgumsodu 1% (viena procenta) apmērā no termiņā neizpildītā Pasūtījuma vērtības summas par katru kavējuma dienu, bet kopsummā ne vairāk par 10% (desmit procentiem) no termiņā neizpildītā Pasūtījuma vērtības summas.
	3. Pasūtītājs ir atbildīgs par norēķina termiņa ievērošanu un kavējuma gadījumā Izpildītājs ir tiesīgs prasīt no Pasūtītāja līgumsodu 1% (viena procenta) apmērā no kavētās norēķina summas par katru kavējuma dienu, bet kopsummā ne vairāk par 10% (desmit procentiem) no kavētās norēķina summas.
	4. Ja Līgums tiek izbeigts Izpildītāja vainas dēļ saskaņā ar Līguma 7.4.1. vai 7.4.2.apakšpunktiem, Pasūtītājs no Izpildītāja ir tiesīgs prasīt līgumsodu 10% (desmit procentu) apmērā no kopējās Līguma summas.
	5. Līgumsodu samaksa neatbrīvo Puses no savu pienākumu izpildes.
	6. Puses ir atbildīgas par citu līgumsaistību izpildi, zaudējumu nodarīšanu otrai Pusei vai trešajām personām un atlīdzina tos pilnā apmērā Latvijas Republikas normatīvos aktos paredzētajā kārtībā.
	7. Puses nav atbildīgas par saistību neizpildi vai daļēju neizpildi, ja tā radusies iepriekš neparedzētu, vispārpieņemtu, nepārvaramas varas apstākļu dēļ, kurus Puses nevarēja ne paredzēt, ne novērst saprātīgiem līdzekļiem.
5. **Līguma darbības termiņš un izbeigšana**
	1. Līgums stājas spēkā ar abu Pušu parakstīšanas brīdi un ir spēkā 1 (vienu) gadu, ņemot vērā Līguma 7.2.punkta nosacījumus, bet Pakalpojuma garantijas jomā – līdz garantijas termiņa beigām.
	2. Līguma darbības termiņš automātiski izbeidzas, līdzko tiek sasniegta Līguma 2.2. punktā norādītā Līguma summa.
	3. Līgumu var izbeigt pirms termiņa ar pušu rakstisku vienošanos vai vienpusējā kārtā, brīdinot otru pusi vismaz 2 (divus) mēnešus pirms Līguma izbeigšanas paredzētā laika.
	4. Pasūtītājs ar rakstisku paziņojumu ir tiesīgs Līgumu izbeigt nekavējoties šādos gadījumos:
		1. ja Pasūtītāju neapmierina Izpildītāja sniegtā Pasūtījuma kvalitāte, jo tā neatbilst Līguma noteikumiem;
		2. ja Izpildītājs vēlas paaugstināt Pasūtījuma cenu;
		3. ja Izpildītājs pasludināts par maksātnespējīgu;
		4. ja kompetentas valsts vai pašvaldību institūcijas Izpildītāja saimnieciskajā darbībā ir konstatējušas normatīvo aktu pārkāpumus, kā rezultātā tiek apturēta Izpildītāja darbība.
	5. Pasūtītājam ir tiesības vienpusēji atkāpties no Līguma izpildes, ja Līgumu nav iespējams izpildīt tādēļ, ka ir piemērotas starptautiskās vai nacionālās sankcijas vai būtiskas finanšu un kapitāla tirgus intereses ietekmējošas Eiropas Savienības vai Ziemeļatlantijas līguma organizācijas dalībvalsts noteiktās sankcijas.
	6. Gadījumā, ja pušu saistību izpildi ir ietekmējuši ārkārtēji, iepriekš neparedzēti apstākļi, Līguma darbība tiek apturēta un Puses vienojas par turpmāko Līguma darbību. Puses apņemas nekavējoties informēt viena otru par šādu apstākļu rašanos, pretējā gadījumā zaudējot tiesības uz tiem atsaukties.
6. **Strīdu izskatīšanas kārtība**
	1. Visas domstarpības un strīdus, kas skar Līgumu, Puses izskata pārrunu ceļā.
	2. Gadījumā, ja Puses nevar vienoties, strīdus jautājumu nodod izskatīšanai tiesā, saskaņā ar Latvijas Republikas normatīvajiem aktiem.
	3. Pusei, kas vēlas strīdus jautājumu nodot izskatīšanai tiesā, vispirms otrai Pusei jāiesniedz rakstiska pretenzija.
7. **Citi Līguma noteikumi**
	1. Jebkuri Līguma grozījumi noformējami rakstveidā un, pēc to abpusējas parakstīšanas, pievienojami Līgumam kā neatņemama tā sastāvdaļa.
	2. Jautājumi, kas nav atspoguļoti Līgumā, tiek izskatīti atbilstoši Latvijas Republikas normatīvajiem aktiem.
	3. Puses apņemas nekavējoties informēt viena otru par savu rekvizītu maiņu.
	4. Gadījumā, ja spēku zaudē kāds no Līguma punktiem, tas neietekmē pārējo Līguma punktu spēkā esamību.
	5. Pēc pasūtījuma izpildes, publisko izdevumu detalizētas izmaksas ir uzskatāmas par vispārpieejamu informāciju, uz detalizētām izdevumu pozīcijām neattiecas ierobežotas pieejamības informācijas (komercnoslēpuma) statuss
	6. Līgums sastādīts uz 5 (piecām) lapām ar Pielikumu “Tehniskā specifikācija–Finanšu piedāvājums ” uz 3 (trīs) lapām.
8. **Pušu rekvizīti un paraksti**

|  |  |  |
| --- | --- | --- |
| **Pasūtītājs:** |  | **Izpildītājs:** |
| **Rīgas valstspilsētas pašvaldības policija**Valērijas Seiles iela 12A, Rīga, LV-1019 |  | **SIA “Nolan”**Brīvības gatve 401, Rīga, LV-1024 |
| **Norēķinu rekvizīti:**Rīgas valstspilsētas pašvaldībaRātslaukums 1, Rīga, LV-1050NMR kods: 90011524360PVN reģ. Nr.: LV90011524360Banka: Luminor Bank AS Latvijas filiāle Kods: RIKOLV2XKonts: LV41RIKO0021800014010RD iestādes kods: 219 |  | **Norēķinu rekvizīti:**Reģ. Nr. 40103271751Banka: [..]Bankas kods: [..]Konts: [..] |
| **Par Līguma izpildi atbildīgā persona:**Pasūtītāja Administratīvās pārvaldes Inovatīvo tehnoloģiju grupasGalvenais speciālistsEmīls GintersTālrunis: 67848069E-pasts: Emils.Ginters@riga.lv |  | **Par Līguma izpildi atbildīgā persona:**[..][..]Tālrunis: [..]E-pasts: [..] |
|  |  |  |
| **A. Aronovs** |  | [..] |